b"\n_START_ARTICLE_\nQutb-komplekset\n_START_PARAGRAPH_\nQutb-komplekset er en samling av monumenter og bygninger i Mehrauli i Delhi, India. Mest kjent av disse er minareten Qutb Minar. Samlingen er satt p\xc3\xa5 UNESCOs liste over verdensarven._NEWLINE_Byggingen av moskeen Quwwatu'l-Islam (Islams styrke) ble p\xc3\xa5begynt i 1192. Den ble bygget av Qutbu'd-Din Aibak og stod ferdig i 1198. Moskeen ble bygget til menigheten i Lalkot, som var den f\xc3\xb8rste av Delhis syv byer. Restene av et revet hindutempel ble benyttet til \xc3\xa5 bygge moskeen. Den ble utvidet et par ganger i tiden etter av Iltutmish og Alau'd-Din Khalji._NEWLINE_Qutbu'd-Din Aibak bygget i 1202 Qutb Minar. Det er med sine 72.5 m den h\xc3\xb8yeste minaret i verden bygget av stenblokker. Minareten er bygget av r\xc3\xb8de og gulbrune sandstensblokker. T\xc3\xa5rnet har i tillegg til \xc3\xa5 v\xc3\xa6re brukt som minaret ogs\xc3\xa5 fungert som seiersmonument. Etterf\xc3\xb8lgeren til Qutbu'd-Din Aibak, Muhammad-bin-Sam, fullf\xc3\xb8rte t\xc3\xa5rnet. Lynnedslag har \xc3\xb8delagt t\xc3\xa5rnet i 1326 og i 1368. Herskerne Muhammad-bin-Tughluq og  Firuz Shah Tughlug gjenoppbygget det. _NEWLINE_Inne i omr\xc3\xa5det er det en pele av jern. Den er 7,02 m h\xc3\xb8y, av dette er 0,93 m under bakken. Den stammer fra et annet sted og har en inskripsjon p\xc3\xa5 sanskrit fra det 4. \xc3\xa5rhundre. Inskripsjonen omtaler en hersker med navnet Chandra. Dette kan v\xc3\xa6re kong Chandragupta II. Jernpelen er satt sammen av mange hundre biter smijern og er bemerkelsesverdig fri for rust."